**Amategeko Rusangi Yo Kuba mu Bigo**

(Aya n’amategeko akoreshwa ahari ho hose. Kugira mumenye amategeko yose agenga ikigo mubamwo, murayabaza uwugaba ico kigo).

I-Musabwe ko abana bo munsi y’imyaka 15 bacungwa n’umuntu akuze iyo bariko barakinira hanze mu kigo mubamwo.

II- Musabwe kutanikira impuzu ku ruhome canke birya vyuma bikikuje inzu yanyu.

III- Abana ntibarekuriwe kuja hafi y ‘urugomero rw’ukwogamwo canke kwoga batari kumwe n’umuntu akuze aciye ubwenge akwije imyaka 18. Ingomero zimwe zimwe ziba zifise uruhande rwibira cane. Musabwe ko mwebwe n’abana baja aho hantu muba muzi kwoga. Abana n’abakuze bategerezwa kuba bambaye umwambaro wagenewe kwoga.

IV- Musabwe guta imyavu yose muri ca kigunguru kinini co hanze cagenewe imyavu. Ntimugumize iyarara imbere y’umuryango canke mu nzu umwanya urengeye.Ibicafu binini binini nk’ibitebe vyashaje bikeneye kuja mw’icukiro rikuru ry’igisagara.

V- Musabwe kudatora ibitebe n’ibitanda abandi bantu bashize mu kigunguru c’iyarara cake impande yaco. Bishobora kuba birimwo ubukoko canke ibindi bintu bishobora kwonona inzu yanyu mu misi ikurikira.

VI- Musabwe kubika indya zose zihiye mw’ifirigo, canke mu masorori afise imifuniko iruma neza. Bizofasha gukingira inzu yanyu ntiterwe n’ubukoko. Ntimusige inkono ku ziko atawuzicunga. Hashobora kwaduka umuriro ugaturira inzu.

VII- Mu gihe mubonye ivyononekaye mu nzu canke ivyuma bigapfa, ca mubimenyesha n’ingoga uwujejwe ico kigo mubamwo.

VIII- Musabwe kwitwararika kuriha inzu hatarenze itariki zitatu z’ukwezi . Mu gihe mwoba mutaramenya ukugene muriha inzu, murabaza ishirika ryanyu ryakira impunzi.

IX- Musabwe kuca mumenyesha ivyo mubonye mu gihe hari ubukozi bw’ikibi canke ibindi bintu bibaye bitagorortse. Ni ukugira mukingire umutekano w’ abanyu be n’uwababanyi.

X- Kunywera inzoga hanze canke kuborerwa ku mugaragaro ntibirekuwe.

XI- Gukoza ukuboko ku wundi umusindira, canke kubangamira abandi mu majambo , baba ababanyi, abakozi canke abandi bantu muri ico kigo ntibirekuwe namba. Bishobora gutuma n’umuntu yirukanwa.

XII- Abavyeyi ni bo babazwa ivyo abana babo bakoze, harimwo n’ibintu vy’ababanyi vyononekaye . Iki ni kimwe mu bituma hakenewe umuntu akuze akwije imyaka 18 aba ari kumwe n abana banyu mu gihe bariko barakinira hanze.

XIII- Musabwe kudasiga impuzu mw’imesero ryo mu kigo canyu ata wuziraba. Abajejwe ikigo ntibabazwa ivy’impuzu mugihe zizimiye canke zibwe.

XIV- Musabwe kutarekera hanze ibikinisho vy’abana canke amakinga . Abakozi bo muri ico kigo ntibazobazwa ivyo bintu mu gihe vyozimira canke bikibwa.

XV- Musabwe kutareka inzugi canke amadirisha yuguruye mu gihe icuma gikanyisha inzu kiriko kirakora. Mushobora gusabwa kuriha umuyagankuba mwakoresheje w’umurengera. Mu gihe icuma gikanyisha inzu kidakora neza kandi hashushe , ca muhamagara vuba na vuba uwujejwe ikigo canyu be n’ishirika ry’impnzi ryabakiriye.

XVI- Mu gihe mubonye ko ubukoko bubi bwateye mu nzu yanyu, ca muhamagara vuba na vuba uwujejwe ikigo canyu, be n’ishirika y’impunzi ryabakiriye.

XVII- Musabwe kwubaha ababanyi: imiziki isamira cane be n’ibiteramo vy’abantu benshi mu bisanzwe ntibirekuwe inyuma y’isaha zine z’ijoro.

XVIII- Muja mu rupangu aho muba canke muvayo, musabwe kujabukira aharekuriwe abagenda n’amaguru. Ujabukiye ahatarekuwe aba arenze amategeko, kandi aba yiteze impanuka. Mu gihe impanuka ishitse uw’amaguru yaciye ahatarekuwe, uwutwara umuduga ashobora kutabibazwa.

XIX- Ntimwemerere abantu mutazi kwinjira mu nzu yanyu, canke ngo mubabwire amabanga yanyu nk’ayerekeye inomero ya Social Security, ikarata yerekana uburenganzira bw’ukwinjira muri Amerika I-94, ikarata y’ukwivurizako RMAP, eka n’ibindi. Mu bisanzwe, ntibirekuwe ko abantu baza kubadandazako ivyo mutabasavye. Birazimvye cane gusubiriza izo nkaratasi za ngombwa duhejeje kudondagura, be n’ukugusubizwa agateka mu gihe umuntu akwivye vya ngombwa yabikoresha nabi bikitirirwa wewe.

XX- Abakozi bo mw’ishirika ryakira impunzi bategerezwa kwama bambarira ahabona ikarata ibaranga. Murafise uburenganzira bwo kubasaba kuyibereka mu gihe mukekeranya.

Umukono : \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Itariki: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_